افغانستان او امریکا ستراتیژیک تړون لاسلیک کړ
د اسوشیټیډ پریس خبري اژانس وایي چې افغان ولسمشر حامد کرزي او د امریکا ولسمشر براک اوباما په ولسمشرۍ ماڼۍ کې د همکارۍ ستراتیژیک تړون لاسلیک کړ. 
د امریکا د ولسمشر براک اوباما الوتکه د افغانستان پر وخت د چارشنبې په ورځ وختي د بګرام په هوایي ډګر کې کښیانسته. د رسیدو نه یوزاې څو شیبې وروسته اوباما د بګرام نه ارګ ته ولاړ او د افغانستان د ولسمشر حامد کرزي سره د همکارۍ ستراتیژیک تړون لاسلیک کړ. کرزي او اوباما پدې خبرې ټینګار وکړ چې دواړه هیوادونه دیته ژمن دي چې جګړه به په سولې بدلوي. کرزي وویل چې افغان ولس به د امریکایي ځواکونو مرسته او همکاري هیڅکله هم هیره نکړي. په عین حال کې د امریکا ولسمشر براک اوباما د ستراتیژیک تړون د لاسلیک کولو نه وروسته وویل چې د همدغه سند له برکته به په افغانستان کې د سولې د راتګ لپاره لار هواره شي او هم به امریکا پدې وتوانیږي چې پدغه هیواد کې روانه جګړه نوره پای ته ورسوي. ستراتیژیک تړون له مخې به دا مالومه شي چې د 2014 میلادي کال نه وروسته کله چې نړیوال ځواکونه د افغانستان نه اوځي، د امریکایي ځواکونو نقش به څه وي. ولسمشر اوباما غواړي چې افغانستان ته د خپل سفر کولو پر مټ د امریکا ولس ته له یوې خوا دا ورپه یاد کړي چې تیر کال همدا ورځ وه چې د هغه ادارې په پآکستان کې د القاعده د شبکې پخوانی مشر اسامه بن لادن وواژه او بله دا چې په افغانستان کې رونه جګړه هم پای ته رسوي او دا ټول پداسې وخت کې کوي چې څو میاشتې وروسته به هغه د دویم ځل لپاره د ولسمشرۍ انتخاباتو ته ځان کاندید کړي. د ګل خانې په ماڼۍ کې د ستراتیژک تړون تر لاسلیک کولو وروسته، ولسمشر براک اوباما بیرته د بګرام هوایي ډګر ته ولاړ او د امریکایي عسکرو نه یې مننه وکړله چې د خپل هیواد د خوندیتوب لپاره یې زیاتې سرښندنې او قربانۍ ورکړیدي. "ستاسو او ستاسو د کورنیو د قربانیو له برکته زمونږ او ستاسو ګډ هیواد، امریکا نن خوندي ده. " د امریکا ولسمشر براک اوباما به نن د افغانستان پر وخت د سهار په څلورو او د واشنګټن پر وخت د شپې په 7 نیمو بجو د بګرام د هوایي ډګر نه وینا وکړي. نور مالومات به وروسته په لیکه شي............